Politisk undtagelsestilstand

Det fortæller alt om alvoren for dansk økonomi, at alle partier i Folketinget på mindre end et døgn er blevet enige om at bruge et gigantisk milliardbeløb på at hjælpe det corona-ramte erhvervsliv igennem krisen.

Trods massiv nedlukning er samfundet ikke i egentlig undtagelsestilstand. Men det er dansk politik. Alle andre politiske sager og alle de daglige politiske kampe er skubbet til side for at stå sammen om at få Danmark igennem krisen med så få langvarige skader som muligt.

Det er partilederne selv, der har brugt det meste af natten på at få endnu en hjælpepakke på plads. Set i det helt store perspektiv er det i sådan en krisetid, det bliver tydeligt, hvad det højtbesungne danske samarbejdende folkestyre kan levere, når det virkelig gælder.

Trods alle de daglige trakasserier.